Outa maan publiek om e-tolkommentaar te lewerArgieffoto Die Bondgenootskap teen Stedelike Tol (Outa) het Donderdag ŉ beroep op Suid-Afrikaners gedoen om aktief deel te neem aan die departement van vervoer se voorgestelde veranderinge aan e-tolregulasies. Die departement het die Nasionale Padverkeersregulasies in Staatskoerant #39130 gepubliseer en die publiek versoek om voor 26 September kommentaar te lewer oor die e-tolregulasies. “Die dokument in die staatskoerant noem ŉ aantal wysigings aan die e-tolregulasies, waarvan sommige uiters kommerwekkend is,” het Outa gesê. Om dit vir die publiek maklik te maak, het Outa ŉ opsomming van die belangrike kwessies uitgelig en ŉ afskrif van hul dokument aan die departement van vervoer op sy webwerf gepubliseer. “Ons moedig die publiek aan om aan hierdie proses deel te neem en kommentaar te lewer oor die voorgestelde wysigings,” het die organisasie bygevoeg. “Ons besef die lewe is ŉ dolle gejaag, en jou tyd is baie beperk. Daar is ŉ spesifieke bladsy op ons webwerf wat dit vir die publiek baie maklik maak om kommentaar te lewer oor die belangrikste kwessies (en meer), in reaksie op die publikasie in die staatskoerant. Hoe meer die publiek aan dié proses deelneem, hoe sterker is die publiek se saak.” Wayne Duvenage, voorsitter van Outa, het gesê hulle doen ŉ ernstige beroep op alle Suid-Afrikaners om aktief aan die proses deel te neem en voor 26 September hul terugvoer te gee aan die departement van vervoer. “Indien daar ŉ groot reaksie van die publiek is, is dit moeilik vir die regering om bloot met die voorgestelde veranderinge deur te druk.” Een van die voorgestelde veranderinge aan die wetgewing is dat Sanral nie meer vereis sal word om enige fakture aan die publiek te stuur voordat hulle aanspreeklik gehou kan word vir e-tolbetalings nie. Die onus berus dus op die lede van die publiek om Sanral se webwerf oop te maak of na hul kliëntedienssentra te gaan om te bepaal of daar enige uitstaande fakture is. “Dit is van toepassing selfs al woon jy nie in die stad nie en het nie toegang tot betroubare internet nie. Dit beteken dat die eerste korrespondensie wat jy van Sanral ontvang, ŉ lasbrief vir wanbetaling sal wees,” het Outa in ŉ vorige verklaring gesê. Klik hier om die betrokke bladsy op Outa se webwerf te besoek.